Kansalaisuuslakia vastustavia mielenosoittajia Guwahatissa

**Intian kansalaisuusmielenosoitukset 2019–2020** saivat alkunsa vuoden 1955 kansalaisuuslakiin (engl. *Citizenship Amendment Act*, lyh. CAA) tehdyn muutoksen myötä, jonka mielenosoittajat kokevat syrjivän muslimeita sekä uhkaavan Intian koillisten osavaltioiden kulttuuria. Lakimuutos hyväksyttiin ensiksi 10. joulukuuta 2019 Lok Sabhassa äänin 311–80 ja Rajya Sabhassa seuraavana päivänä 125–99. Lakimuutoksen tarkoitus on helpottaa kansalaisuuden myöntämistä luvattomille siirtolaisille, jotka saapuivat Afganistanista, Bangladeshista tai Pakistanista ennen vuotta 2015. Sen myötä kansalaisuuden voi myöntää hinduille, sikheille, buddhalaisille, jainalaisille, parseille ja kristityille, jotka pakenivat Intiaan uskonnollisia vainoja muslimienemmistöisissä kotimaissaan. Muslimit on jätetty lakimuutoksen ulkopuolelle vaikka esimerkiksi šiialaiset ja ahmadiyya-muslimitkin kohtaavat uskonnollisia vainoja. Lakimuutoksen myötä Intian kansalaisuus voidaan myöntää kuusi vuotta maassa oleskelleille, jotka saapuivat ennen vuotta 2015.

Taustaa
-------

Modin ensimmäinen hallitus yritti saattaa lakimuutosta voimaan jo vuonna 2016, mutta tuolloin se epäonnistui Rajya Sabhan vastustukseen. Vuoden 2019 heinäkuussa Modin toisen hallituksen sisäministeri Amit Shah ilmoitti hallituksen pyrkivän tunnistamaan ja karkottamaan luvattomat siirtolaiset koko maasta. Hallitusta arvostelevat syyttivät karkotusten kohdistuvan vain muslimeihin. Elokuussa Assamin osavaltiossa julkaistiin kansalaisrekisteri (NRC), jonka myötä noin 1,9 miljoonaa ihmistä jäi ilman oleskelulupaa. Kansalaisrekisterin ulkopuolelle jääviä uhkaa eristysleirille päätyminen ja karkotus maasta. Rekisteri on kerännyt kritiikkiä siitä, että sen myötä myös sotaveteraaneja, poliitikkoja sekä entisen presidentin perheenjäseniä on joutunut todistamaan intialaisuutensa. Muutamissa tapauksissa nimilistalta löytyneen lähisukulainen kuten sisarus, lapsi tai vanhempi on jäänyt nimilistan ulkopuolelle.

Muutos Intian kansalaisuuslakiin hyväksyttiin Lok Sabhassa 10. joulukuuta 2019, 12 tuntia kestäneen keskustelun jälkeen. Se sai taakseen ylivoimaisen enemmistön äänin 311–80. Seuraavana päivänä Rajya Sabha hyväksyi lakimuutoksen äänin 125–99 kuusi tuntia kestäneen keskustelun jälkeen.

Mielenosoitukset
----------------

Kaikkein varhaisimmat mellakat syttyivät 4. joulukuuta Assamissa, jossa mielenosoittajat pelkäsivät suunnitellun lakimuutoksen tekevän bengalinkielisistä hinduista kansalaisia, mikä uhkaisi assamilaisten enemmistöasemaa. Mielenosoittajien mukaan kansalaisuuden myöntäminen bangladeshilaisille siirtolaisille uhkaa paikallista kieltä ja kulttuuria vaikka siirtolaiset olisivatkin hinduja. Mellakoiden levitessä pääministeri Narendra Modi pyrki rauhoittelemaan kansalaisia ilmoittamalla, että Intian muslimeita pidetään yhä intialaisina. Hän syytti oppositiota levottomuuksien lietsonnasta valheilla, kuten sillä että syntyperäisiä muslimeita oltaisiin viemässä vankileireille. Marxilaisen puolueen johtama Keralan osavaltiohallitus järjesti 600 kilometrin matkalle ulottuvan ihmisketjun, johon arvellaan osallistuneen 7 miljoonaa henkeä, vastustaakseen lakimuutosta 26. tammikuuta.

6. tammikuuta 2020 mennessä uuden kansalaisuuslain vastaisia mielenosoituksia on tapahtunut 14 osavaltiossa ja 94 piirikunnassa. Ainakin noin 31 henkeä on kuollut mielenosoitusten yhteydessä. Kuolemantapauksista 70 prosenttia tapahtui Uttar Pradeshissa ja 20 prosenttia Assamissa.

Ensimmäinen suuri mielenosoitus kansalaisuuslainmuutoksen puolesta, minkä järjestäjä ei ollut Intian kansanpuolue, tapahtui Mumbaissa 9. helmikuuta 2020. Tuolloin Maharashtran osavaltiossa vaikuttava alueellinen puolue Maharashtra Navnirman Sena järjesti tukimielenosoituksen kannattaakseen muutosta. Puolueen puheenjohtaja Raj Thackeray ilmoitti, että mielenosoituksiin tulee vastata mielenosoituksella kuten miekkaan miekalla. Intian hallitus on järjestänyt useita kampanjoita kerätäkseen tukea kansalaisuuslaille ja rauhoittaakseen mielenosoituksia. Intian kansallinen vähemmistökomissio on pyrkinyt saamaan kristittyjä tukemaan lainmuutosta. Kansanpuolueen sisällä väestörekisteri ja lainmuutos ovat paikoitellen aiheuttaneet protestieroja. Madhya Pradeshin osavaltiossa noin 700 henkeä erosi puolueesta vastalauseena kansalaisrekisterille ja lainmuutokselle.

Lakiin kohdistuvaa kritiikkiä
-----------------------------

Lain vastustajat jakautuvat pääosin kahteen ryhmään: toisten mielestä se syrjii muslimeja, toisten mielestä liikaa suosii.
Lakimuutosta on syytetty muslimeihin kohdistuvasta syrjinnästä, koska se ei huomioi vainottuja islaminuskoisia vähemmistöjä kuten šiialaisia ja ahmadiyya-muslimeita. Kriitikot ovat myös kysyneet, miksi se ei huomioi Tiibetin, Sri Lankan ja Myanmarin uskonvainoja pakenevia pakolaisia. Mutta toisaalta Intian koillisissa osavaltioissa kuten Assamissa lakimuutos on herättänyt pelkoja paikallisen kulttuurin säilymisestä. Assaminkieliset pelkäävät jäävänsä bengalisiirtolaisten myötä vähemmistöksi omilla maillaan. Intian perustuslakiin perustuvien argumenttien mukaan kansalaisuuslaki on perustuslainvastainen, minkä vuoksi se tulisi hylätä. Esimerkiksi ihmisoikeusjärjestö Amnesty International on ilmoittanut pitävänsä lakimuutosta sekä Intian perustuslain että ihmisoikeuksienvastaisena, koska se hyväksyy järjestön mukaan uskonnollisen syrjinnän. Lain kumoamista perustuslainvastaisena on vaatinut myös intialainen nobelisti Amartya Sen.

Lähteet
-------

1. 1 2  What is CAA? *Times of India*.  9.1.2020. Viitattu 10.2.2020.
2. 1 2 3  Deka, Kaushik: Citizenship Amendment Bill protests: Here's why Assam is burning *India Today*.  12.12.2019. Viitattu 10.2.2020.
3. ↑  Leppänen, Mikko: Intia aikoo karkottaa maasta kaikki luvattomat siirtolaiset – kampanja koskee miljoonia ihmisiä *Yle uutiset*.  17.7.2019. Viitattu 10.2.2020.
4. ↑  Assam final NRC list released: 19,06,657 people excluded, 3.11 crore make it to citizenship list *India Today*.  31.8.2019. Viitattu 10.2.2020.
5. ↑  Citizenship Bill has smooth sail in Lok Sabha, will Amit Shah clear Rajya Sabha test? *India Today*.  10.12.2019. Viitattu 10.2.2020.
6. ↑  Citizenship Amendment Bill set to become Act after clearing Rajya Sabha test *India Today*.  11.12.2019. Viitattu 10.2.2020.
7. ↑  Nath, Hemanta Kumar: Various organisations, students protest against Citizenship Amendment Bill in Assam *India Today*.  4.12.2019. Viitattu 10.2.2020.
8. ↑  Intian pääministeri rauhoitteli mielenosoittajia: Teillä ei ole syytä huoleen *Helsingin Sanomat*.  22.12.2019. Viitattu 10.2.2020.
9. ↑  7 million join Kerala human chain to protest against citizenship act *Gulf News*.  26.1.2020. Viitattu 10.2.2020.
10. ↑  Sen, Sumant & Singaravelu, Naresh: How many people died during anti-CAA protests? *The Hindu*.  6.1.2020. Viitattu 10.2.2020.
11. ↑  Jadhav, Rajendra: Regional Indian party organizes rally to support new citizenship law *Reuters*.  9.2.2020. Viitattu 10.2.2020.
12. ↑  Shakil, Sana: Why CAA is good? National Commission for Minorities begins drive to convince Christians *New Indian Express*.  10.2.2020. Viitattu 10.2.2020.
13. ↑  Kakvi, Kashif: Madhya Pradesh: 700 BJP workers quit party in Jabalpur against CAA, NPR, NRC *Nationald Herald India*.  1.2.2020. Viitattu 10.2.2020.
14. ↑  CAA a ‘clear violation’ of Indian Constitution: Amnesty *The Hindu*.  1.2.2020. Viitattu 10.2.2020.
15. ↑  Scrap anti-constitutional CAA: Nobel laureate Amartya Sen *India Today*.  10.1.2020. Viitattu 10.2.2020.

Aiheesta muualla
----------------

* Kuvia tai muita tiedostoja aiheesta **Intian kansalaisuusmielenosoitukset 2019–2020** Wikimedia Commonsissa